એ ધનના અર્થમાં તો નથી જ; આ ચારમાંથી કોઈ વ્યક્તિ ધનની દાસ થઈને રહે કે દુર્યોધન તેઓને ધન વડે ખરીદી શકે એ શક્ય નથી. અલબત્ત. આશ્લોક અવારનવાર ધનના સૌ કોઈ દાસ છે એ અર્થમાં મૂકવામાં આવ્યો છે, પરંતુ આ ચાર વ્યક્તિઓના પ્રતાપને જોતાં એનો સૂચિતાર્થ બીજી કોઈક અસહાયતામાં હોઈ શકે. આ કઈ અસહાયતા છે તેનો અર્થ સૌ પોતપોતાની ઈચ્છા પ્રમાણે કરી શકે. કોઈ પણ એક અર્થ આપી વાચકની અર્થવિસ્તારની ગુંજાયશને સીમિત ન કરવી જોઈએ. એ સાથે જ કોઈ એક અર્થમાં વાચક બંધાઈ જાય કે અટવાઈ જાય એ ન બનવું જોઈએ. એટલે અહીં ‘અર્થ’ એટલે ‘સંપત્તિ’ એવા અર્થમાં અટવાઈ ગયા વિના આ શ્લોકનો ભીષ્મ, દ્રોણ, કૃપ અને શલ્ય જેવા ચાર પોતપોતાની રીતે મહાન પુરુષો ઉચ્ચાર કરે છે એ સંદર્ભને યાદમાં રાખી અર્થ કરવા બેસીશું તો પારાવાર અર્થ જડ્યા વિના રહેશે નહિ. આમાંના દરેક અર્થનું કોઈક મૂલ્ય છે.